title: 2012/612/EU: Europa-Parlamentets afgørelse af 10. maj 2012 om decharge for gennemførelsen af budgettet for fællesforetagendet for initiativet om innovative lægemidler for regnskabsåret 2010#Europa-Parlamentets beslutning af 10. maj 2012 med bemærkningerne, der er en integrerende del af afgørelsen om decharge for gennemførelsen af budgettet for fællesforetagendet for initiativet om innovative lægemidler for regnskabsåret 2010

text:
               17.10.2012

               DA

               Den Europæiske Unions Tidende

               L 286/334

         EUROPA-PARLAMENTETS AFGØRELSE
   af 10. maj 2012
   om decharge for gennemførelsen af budgettet for fællesforetagendet for initiativet om innovative lægemidler for regnskabsåret 2010
   (2012/612/EU)
   EUROPA-PARLAMENTET,

               —

               der henviser til det endelige årsregnskab for fællesforetagendet med henblik på gennemførelse af det fælles teknologiinitiativ om innovative lægemidler for regnskabsåret 2010,

               —

               der henviser til Revisionsrettens beretning om årsregnskabet for fællesforetagendet for initiativet om innovative lægemidler for regnskabsåret 2010, med fællesforetagendets svar (1),

               —

               der henviser til Rådets henstilling af 21. februar 2012 (06086/2012 — C7-0050/2012),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Rådets forordning (EF) nr. 73/2008 af 20. december 2007 om oprettelse af et fællesforetagende med henblik på gennemførelse af det fælles teknologiinitiativ om innovative lægemidler (3), særlig artikel 11, stk. 4,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), særlig artikel 94,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget (A7-0108/2012),

               1.

               meddeler den administrerende direktør for fællesforetagendet med henblik på gennemførelse af det fælles teknologiinitiativ om innovative lægemidler decharge for gennemførelsen af fællesforetagendets budget for regnskabsåret 2010;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til den administrerende direktør for fællesforetagendet med henblik på gennemførelse af det fælles teknologiinitiativ om innovative lægemidler, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

            Formand

         Martin SCHULZ

            Generalsekretær

         Klaus WELLE

      (1)  EUT C 368 af 16.12.2011, s. 17.

      (2)  EFT L 248 af 16.9.2002, s. 1.

      (3)  EUT L 30 af 4.2.2008, s. 38.

      (4)  EFT L 357 af 31.12.2002, s. 72.

      EUROPA-PARLAMENTETS BESLUTNING
      af 10. maj 2012
      med bemærkningerne, der er en integrerende del af afgørelsen om decharge for gennemførelsen af budgettet for fællesforetagendet for initiativet om innovative lægemidler for regnskabsåret 2010
      EUROPA-PARLAMENTET,

                  —

                  der henviser til det endelige årsregnskab for fællesforetagendet med henblik på gennemførelse af det fælles teknologiinitiativ om innovative lægemidler for regnskabsåret 2010,

                  —

                  der henviser til Revisionsrettens beretning om årsregnskabet for fællesforetagendet for initiativet om innovative lægemidler for regnskabsåret 2010, med fællesforetagendets svar (1),

                  —

                  der henviser til Rådets henstilling af 21. februar 2012 (06086/2012 — C7-0050/2012),

                  —

                  der henviser til artikel 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

                  —

                  der henviser til Rådets forordning (EF) nr. 73/2008 af 20. december 2007 om oprettelse af et fællesforetagende med henblik på gennemførelse af det fælles teknologiinitiativ om innovative lægemidler (3), særlig artikel 11, stk. 4,

                  —

                  der henviser til de finansielle bestemmelser for fællesforetagende med henblik på gennemførelse af det fælles teknologiinitiativ om innovative lægemidler, der blev vedtaget ved bestyrelsens afgørelse af 2. februar 2009,

                  —

                  der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), særlig artikel 94,

                  —

                  der henviser til forretningsordenens artikel 77 og bilag VI,

                  —

                  der henviser til betænkning fra Budgetkontroludvalget (A7-0108/2012),

                  A.

                  der henviser til, at fællesforetagendet med henblik på gennemførelse af det fælles teknologiinitiativ om innovative lægemidler (fællesforetagendet) blev oprettet i december 2007 for en tiårig periode med henblik på i betydelig grad at forbedre produktiviteten og effektiviteten af lægemiddeludviklingsprocessen med det langsigtede mål, at lægemiddelsektoren skulle kunne producere mere effektive og sikre innovative lægemidler,

                  B.

                  der henviser til, at fællesforetagendet begyndte at arbejde uafhængigt den 16. november 2009,

                  C.

                  der henviser til, at Revisionsretten har fastslået, at den har fået rimelig sikkerhed for, at fællesforetagendets årsregnskab for regnskabsåret 2010 er rigtigt, og at de underliggende transaktioner er lovlige og formelt rigtige,

                  D.

                  der henviser til, at Unionens maksimale bidrag for de ti år til fællesforetagendet er 1 000 000 000 EUR, der skal udbetales fra budgettet for det syvende rammeprogram for forskning,

                  E.

                  der henviser til, at fællesforetagendets budget for regnskabsåret 2010 beløb sig til 107 150 584 EUR,

         Budget og økonomisk forvaltning

                  1.

                  bemærker med bekymring, at fællesforetagendets budget for regnskabsåret 2010 og gennemførelsesplanen først blev vedtaget af bestyrelsen den 16. marts 2010, og at fællesforetagendet derfor i næsten hele første kvartal af året var nødt til at anvende budgetbestemmelsen om foreløbige tolvtedele for at gennemføre betalinger;

                  2.

                  er bekymret over, at fællesforetagendets medlemmer ikke var i stand til rettidigt at fastsætte og enes om de videnskabelige prioriteter, der skulle medtages i gennemførelsesplanen, hvilket forsinkede igangsættelsen af den årlige indkaldelse af forslag for 2010 til den 22. oktober 2010;

                  3.

                  konstaterer, at der på fællesforetagendets endelige budget for 2010 var opført 107 150 584 EUR i forpligtelsesbevillinger og 29 009 840 EUR i betalingsbevillinger; bemærker, at udnyttelsesgraden for de disponible forpligtelses- og betalingsbevillinger var så lav som henholdsvis 6 % og 35 %;

                  4.

                  er bekymret over budgettets lave gennemførelsesrate og ydermere over fællesforetagendets underliggende aktiviteter; understreger, at likviditetssaldoen ved årets udgang var på 70 731 612,03 EUR, svarende til 65 % af de disponible betalingsbevillinger i 2010;

                  5.

                  noterer sig, at fællesforetagendet hævdede, at den lave udnyttelsesgrad for forpligtelses- og betalingsbevillinger og den høje likviditetssaldo skyldtes:

                              —

                              forsinkelserne i fastsættelsen af fællesforetagendets videnskabelige prioriteter og emner for indkaldelse, som førte til forsinkelser i offentliggørelsen af indkaldelsen af forslag samt i den dertil hørende evaluerings- og udvælgelsesproces

                              —

                              udbetaling af forskud til udvalgte samarbejdsprojekter under udbud 3, der blev gennemført i 2011, i stedet for 2010 som oprindeligt budgetteret, grundet forsinkelser i de udvalgte konsortier, som havde indflydelse på undertegnelsen af tilskudsaftaler;

                        opfordrer ikke desto mindre fællesforetagendet og dets medlemmer til at træffe passende foranstaltninger for at sikre rettidig fastsættelse af de videnskabelige prioriteter og emner for indkaldelse og gøre det muligt at afbalancere budgettet i de fremtidige regnskabsår;

         Evaluering af bidrag i naturalier

                  6.

                  minder om, at fællesforetagendet blev etableret i december 2007 og begyndte at arbejde uafhængigt den 16. november 2009; udtrykker dyb bekymring over, at metoden til at evaluere bidrag i naturalier, som skulle fastsættes i fællesforetagendets interne bestemmelser og procedurer i overensstemmelse med dets finansielle bestemmelser, endnu ikke er godkendt af bestyrelsen, og at fællesforetagendets medlemmer fra Den Europæiske Sammenslutning af Farmaceut-industriforeninger (EFPIA) derfor ikke kunne rapportere om omkostningerne i den første rapporteringsperiode, sådan som det er fastsat i tilskudsaftalerne;

                  7.

                  noterer sig ud fra fællesforetagendets svar, at der foregår løbende høringer om den metode, der skal anvendes til evaluering af bidrag i naturalier fra virksomheder i Den Europæiske Sammenslutning af Farmaceut-industriforeninger (EFPIA), der deltager i fællesforetagendets projekter, og at de enkelte rapporter vil blive fremlagt, når bestyrelsen har godkendt den reviderede model for tilskudsaftaler; opfordrer indtrængende fællesforetagendet og dets bestyrelse til at holde dechargemyndigheden underrettet herom;

         Indkøbsprocedurer

                  8.

                  konstaterer på baggrund af fællesforetagendets årlige aktivitetsrapport, at det i 2010 vedtog »IMI’s retningslinjer om procedurer for indkøb til en lav værdi«, som sigter mod at lette overholdelsen af Kommissionens overordnede retningslinjer om offentlige indkøb og afspejler de tærskelværdier for offentlige indkøb, der er fastsat i dets finansielle bestemmelser om procedurer for indgåelse af aftaler;

                  9.

                  bemærker endvidere, at fællesforetagendet i løbet af 2010 gennemførte to udbudsprocedurer til en høj værdi — til hhv. it-infrastruktur og efterfølgende revisioner — der førte til offentliggørelsen af rammekontrakter i EUT; understreger, at disse procedurer blev iværksat sammen med andre fællesforetagender; finder fællesforetagendets initiativ til at iværksætte fælles udbudsprocedurer interessant; mener, at det vil sætte fællesforetagendet i stand til at opnå stordriftsfordele og spare på skatteydernes penge; tilskynder derfor fællesforetagenderne til så ofte som muligt at benytte sig af fælles udbudsprocedurer;

                  10.

                  godtager, at fællesforetagendet iværksatte procedurer for indkøb til en lav værdi i forbindelse med udviklingen af dets hjemmeside, organisering af kommunikationsarrangementer afholdt i årets løb og indkøb af kontormøbler til de nye lokaler;

                  11.

                  konstaterer, at fællesforetagendet som en del af sine retlige forpligtelser har offentliggjort en liste over indgåede indkøbsaftaler på sit websted; bemærker, at listen viser de aftaler, der er indgået fra fællesforetagendets oprettelse og til den 31. oktober 2010; opfordrer fællesforetagendet til regelmæssigt at opdatere listen over indgåede indkøbsaftaler;

         Indkaldelse af forslag og projektforhandlinger

                  12.

                  minder om, at fællesforetagendet udsendte en tredje indkaldelse af forslag, som blev igangsat den 22. oktober 2010;

                  13.

                  godtager, at fællesforetagendet i 2010 afsluttede forhandlingsprocessen i forbindelse med den anden indkaldelse af forslag og begyndte at modtage og betale omkostningsanmeldelser fra de modtagere, der deltog i projekter finansieret under den første indkaldelse af forslag, som blev forvaltet af Kommissionen og igangsat i april 2008;

                  14.

                  bemærker på baggrund af fællesforetagendets årlige aktivitetsrapport, at uafhængige eksperter inden for rammerne af den anden indkaldelse af forslag deltog i bedømmelseskomitéerne undtagen i den endelige bedømmelse og uden stemmeret, og at fællesforetagendets sekretariat desuden inviterede uafhængige observatører til evalueringsprocessen, der foregik i to trin; anmoder fællesforetagendet om at oplyse dechargemyndigheden om, hvilke kontrolmekanismer der anvendes for at sikre eksperternes og observatørernes fuldstændige uafhængighed og dermed imødegå risikoen for interessekonflikter i forbindelse med evaluering af udbud;

                  15.

                  bemærker på baggrund af den årlige aktivitetsrapport, at de uafhængige observatører er ansvarlige for at udarbejde en rapport for hvert trin i evalueringsprocessen; bemærker endvidere, at der i september 2010 blev offentliggjort en aktivitetsplan på grundlag af de uafhængige observatørers evaluering af trin to, og at fællesforetagendets sekretariat gennemfører disse aktiviteter i forbindelse med den tredje indkaldelse af forslag; anmoder fællesforetagendet om at orientere dechargemyndigheden om, hvor langt man er kommet med gennemførelsen af hver af de foranstaltninger, der er med i handlingsplanen;

                  16.

                  erfarer fra fællesforetagendet, at der er iværksat adskillige gennemførelsesforanstaltninger i dets operationelle processer med henblik på at forhindre interessekonflikter; bemærker navnlig, at alle personer, der er involveret i fællesforetagendets aktiviteter, skal overholde velfunderede og håndhævede forskriftsmæssige regler; opfordrer fællesforetagendet til at udarbejde en handlingsplan med konkrete foranstaltninger og tidsfrister for at forhindre interessekonflikter og styrke gennemsigtigheden og sende den til dechargemyndigheden;

         Interne kontrolsystemer

                  17.

                  opfordrer indtrængende fællesforetagendet til at færdiggøre sit interne kontrolsystem og finansielle informationssystem; opfordrer navnlig fællesforetagendet til at fastlægge og dokumentere væsentlige elementer af sit interne kontrolsystem, såsom regnskabsprocedurerne og kontrollerne vedrørende regnskabsafslutning samt indregningen og målingen af aktionsudgifter;

                  18.

                  opfordrer derudover fællesforetagendet, og navnlig dets regnskabsfører, til at formalisere og godkende de underliggende forretningsprocesser til rette tid som krævet i de finansielle bestemmelser; bemærker fællesforetagendets svar om, at godkendelsen af de underliggende forretningsprocesser til støtte for regnskabssystemet blev endeligt afsluttet i juni 2011; anmoder fællesforetagendet om at forklare denne forsinkelse for dechargemyndigheden;

                  19.

                  bemærker, at Revisionsretten fandt, at fællesforetagendets it-forvaltning og -praksis var tilfredsstillende i betragtning af dets størrelse og formål; understreger imidlertid, at formaliseringen af politikker og procedurer inden for strategisk it-planlægning og -overvågning, it-risikoforvaltning samt beredskabsplan og katastrofeberedskabsplan halter bagefter; opfordrer indtrængende fællesforetagendet til at udarbejde en handlingsplan med konkrete foranstaltninger og tidsfrister for at fremskynde formaliseringen af politikker og procedurer på ovennævnte områder og melde tilbage til dechargemyndigheden om opnåede fremskridt;

                  20.

                  påpeger, at fællesforetagendets strategi for efterfølgende revision blev vedtaget ved en bestyrelsesafgørelse af 14. december 2010; opfordrer indtrængende fællesforetagendet til straks at implementere strategien ved at foretage kontrol på stedet og finansiel revision blandt deltagerne i de forskningsaktiviteter, der finansieres af fællesforetagendet, og til at forelægge dechargemyndigheden en årlig rapport udarbejdet af den administrerende direktør med konklusionerne af disse revisioner, de fremsatte anbefalinger og de finansielle korrektioner, der er blevet pålagt;

         Intern revision

                  21.

                  noterer sig, at fællesforetagendets finansielle bestemmelser endnu ikke er blevet ændret, således at de omfatter den bestemmelse, der henviser til de beføjelser, som Kommissionens interne revisor har vedrørende det almindelige budget som helhed;

                  22.

                  bemærker imidlertid, at Kommissionen og fællesforetagendet har taget skridt til at sikre, at Kommissionens interne revisionstjenestes (IAS) og fællesforetagendets interne revisionsfunktions respektive operationelle roller defineres klart;

                  23.

                  noterer sig kommentarerne fra fællesforetagendet om, at behovet for en yderligere klarlægning af den interne revisionstjenestes rolle i fællesforetagendets finansielle bestemmelser vil blive vurderet, når den igangværende revision af rammefinansforordningen er afsluttet;

                  24.

                  erfarer på baggrund af fællesforetagendets årlige aktivitetsrapport for 2010, at det etablerede sin egen interne revisionsfunktion i november 2010;

                  25.

                  erfarer fra fællesforetagendets svar til Revisionsretten, at rollefordelingen mellem fællesforetagendets interne revisionsfunktion og IAS blev klarlagt og formaliseret ved godkendelsen af deres revisionschartre i marts 2011; bemærker desuden, at der også udarbejdes en koordineret strategisk revisionsplan for perioden 2012-2014 for at sikre, at de planlagte revisioner optimeres, og at man undgår overlapninger mellem det arbejde, der udføres af IAS og den interne revisionsfunktion; anmoder derfor fællesforetagendet om at oplyse dechargemyndigheden om status for udarbejdelsen og gennemførelsen af den strategiske revisionsplan for perioden 2012-2014;

         Præstation

                  26.

                  bemærker, at Kommissionen bestilte en foreløbig evaluering i henhold til artikel 11, stk. 2, i forordning (EF) nr. 73/2008 om oprettelse af fællesforetagendet, og at evalueringen fokuserede på kvalitet, effektivitet og fællesforetagendets bidrag til indfrielsen af de opstillede mål;

                  27.

                  erkender, at den foreløbige evaluering påviste visse svagheder:

                              —

                              de interne forvaltningsstrukturer fungerer endnu ikke optimalt

                              —

                              der har manglet proaktive kommunikationsaktiviteter

                              —

                              det rådgivende potentiale hos flere aktører udnyttes ikke fuldt ud

                              —

                              den omstændighed, at fællesforetagendet ikke har fastsat og anvendt centrale resultatindikatorer, risikerer at gøre udbyttet af hele initiativet diffust;

                        konstaterer, at den foreløbige evaluering blev afsluttet i december 2010, og at der blev fremsat syv anbefalinger; konstaterer, at fællesforetagendet gav tilsagn om at tage fat på konklusionerne fra den foreløbige evaluering og følge op på dem;

                  28.

                  kræver derfor, at fællesforetagendet underretter dechargemyndigheden om, hvilke foranstaltninger der er vedtaget for at efterleve anbefalingerne fra den foreløbige evaluering, med tidsfrist for gennemførelsen, og at der desuden leveres regelmæssige opdateringer om, hvilke fremskridt der er gjort;

         Manglende værtsstatsaftale

                  29.

                  gentager, at fællesforetagendet hurtigt skal indgå en værtsstatsaftale med Belgien om kontorlokaler, privilegier og immuniteter og anden støtte fra Belgien som fastsat i forordning (EF) nr. 73/2008 om dets oprettelse;

         Horisontale bemærkninger om fællesforetagenderne

                  30.

                  understreger, at Kommissionen indtil videre har oprettet syv fællesforetagender i henhold til artikel 187 i traktaten om Den Europæiske Unions funktionsmåde; konstaterer, at seks fællesforetagender (IMI, Artemis, ENIAC, Clean Sky, BCB og ITER-F4E) ligger inden for forskningsområdet under Kommissionens GD FTU og GD for Informationssamfundet, mens ét har til opgave at udvikle det nye flytrafikstyringssystem (SESAR) på transportområdet, hvis aktiviteter overvåges af GD for Mobilitet og Transport;

                  31.

                  bemærker, at de samlede vejledende ressourcer, der skønnes at være nødvendige for fællesforetagenderne i deres levetid, udgør 21 793 000 000 EUR;

                  32.

                  bemærker, at det samlede EU-bidrag, som skønnes nødvendigt for fællesforetagenderne i deres levetid, udgør 11 489 000 000 EUR;

                  33.

                  bemærker, at Unionens samlede bidrag til fællesforetagendernes budget for regnskabsåret 2010 udgjorde 505 000 000 EUR;

                  34.

                  opfordrer Kommissionen til hvert år at stille konsoliderede oplysninger om den samlede årlige finansiering fra Unionens almindelige budget for de enkelte fællesforetagender til rådighed for dechargemyndigheden for at sikre gennemsigtighed og klarhed vedrørende brugen af Unionens midler og genoprette tilliden blandt de europæiske skatteydere;

                  35.

                  glæder sig over fællesforetagendet ARTEMIS' initiativ om at medtage oplysninger om overvågning og revision af sine igangværende projekter i sin årlige aktivitetsrapport; mener, at dette er en praksis, som de øvrige fællesforetagender burde tage op;

                  36.

                  erindrer om, at fællesforetagender er offentlig-private partnerskaber, og at offentlige og private interesser dermed hænger sammen; mener, at man under disse omstændigheder ikke bør afvise muligheden for, at der kan opstå interessekonflikter, men at disse skal håndteres korrekt; opfordrer derfor fællesforetagenderne til at informere dechargemyndigheden om de kontrolmekanismer, der findes inden for deres respektive strukturer, med henblik på at give mulighed for en korrekt administration og forebyggelse af interessekonflikter;

                  37.

                  bemærker, at fællesforetagenderne, med Fællesforetagendet for ITER og Fusionsenergiudvikling som en bemærkelsesværdig undtagelse, er forholdsvis små strukturer, der er koncentreret rent geografisk; mener derfor, at de bør samle deres ressourcer, når dette er muligt;

                  38.

                  opfordrer Revisionsretten til at tilsende dechargemyndigheden en opfølgning på dennes bemærkninger til de enkelte fællesforetagender i deres respektive årsberetninger for regnskabsåret 2011;

                  39.

                  opfordrer Revisionsretten til inden for en rimelig frist at tilsende Parlamentet en særberetning om merværdien ved at oprette fællesforetagender med henblik på at sikre en effektiv gennemførelse af Unionens programmer for forskning, teknologisk udvikling og demonstration; bemærker endvidere, at den samme beretning bør indeholde en vurdering af effektiviteten af fællesforetagendets oprettelse.

         (1)  EUT C 368 af 16.12.2011, s. 17.

         (2)  EFT L 248 af 16.9.2002, s. 1.

         (3)  EUT L 30 af 4.2.2008, s. 38.

         (4)  EFT L 357 af 31.12.2002, s. 72.


title: 2011/94/EU: Rådets afgørelse af 25. maj 2010 om undertegnelse af aftalen mellem Den Europæiske Union og De Forenede Mexicanske Stater om visse aspekter af lufttrafik#Aftale om visse aspekter af lufttrafik mellem Den Europæiske Union og De Forenede Mexicanske Stater

text:
               12.2.2011

               DA

               Den Europæiske Unions Tidende

               L 38/33

         RÅDETS AFGØRELSE
   af 25. maj 2010
   om undertegnelse af aftalen mellem Den Europæiske Union og De Forenede Mexicanske Stater om visse aspekter af lufttrafik
   (2011/94/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 5,
   under henvisning til forslag fra Europa-Kommissionen, og
   ud fra følgende betragtninger:

               (1)

               Ved sin afgørelse af 5 juni 2003 bemyndigede Rådet Kommissionen til at indlede forhandlinger med tredjelande om en EU-aftale, som skulle træde i stedet for visse bestemmelser i eksisterende bilaterale aftaler.

               (2)

               Kommissionen har på Unionens vegne forhandlet sig frem til en aftale om visse aspekter af lufttrafik (i det følgende benævnt »aftalen«) med De Forenede Mexicanske Stater i overensstemmelse med de mekanismer og direktiver, der blev fastsat i bilaget til Rådets afgørelse af 5. juni 2003.

               (3)

               Den aftale, Kommissionen har forhandlet sig frem til, bør undertegnes med forbehold af senere indgåelse —

         VEDTAGET DENNE AFGØRELSE:
   Artikel 1
   Undertegnelsen af aftalen om visse aspekter af lufttrafik mellem Den Europæiske Union og De Forenede Mexicanske Stater godkendes herved på Unionens vegne med forbehold af senere indgåelse.
   Teksten til aftalen er knyttet som bilag til denne afgørelse.
   Artikel 2
   Formanden for Rådet bemyndiges hermed til at udpege den eller de personer, der er beføjet til at undertegne aftalen på vegne af Unionen med forbehold af senere indgåelse.
   Artikel 3
   Denne afgørelse træder i kraft på dagen for vedtagelsen.
   Artikel 4
   Denne afgørelse offentliggøres i Den Europæiske Unions Tidende.

      Udfærdiget i Bruxelles, den 25. maj 2010.

            På Rådets vegne

         M. SEBASTIÁN

            Formand

      AFTALE
      om visse aspekter af lufttrafik mellem Den Europæiske Union og De Forenede Mexicanske Stater
      DEN EUROPÆISKE UNION,
      på den ene side, og
      DE FORENEDE MEXICANSKE STATER,
      på den anden side,
      (i det følgende benævnt »parterne«), i overensstemmelse med deres respektive kompetencer,
      SOM HENVISER til bestemmelserne i de bilaterale lufttrafikaftaler mellem forskellige medlemsstater i Den Europæiske Union og De Forenede Mexicanske Stater,
      SOM KONSTATERER, at Den Europæiske Unions medlemsstater den 5. juni 2003 bemyndigede Europa-Kommissionen til at ændre visse bestemmelser i deres bilaterale lufttrafikaftaler i en aftale mellem Den Europæiske Union og tredjelande,
      SOM KONSTATERER, at Den Europæiske Union har enekompetence på flere områder, der kan være omfattet af bilaterale lufttrafikaftaler mellem medlemsstater i Den Europæiske Union og tredjelande,
      SOM ERKENDER betydningen af at opdatere forholdet mellem medlemsstater i Den Europæiske Union og De Forenede Mexicanske Stater med hensyn til lufttrafik med det formål at tilvejebringe et forsvarligt regelgrundlag for lufttrafikken mellem Den Europæiske Union og De Forenede Mexicanske Stater og for at sikre kontinuiteten i denne lufttrafik,
      SOM UNDERSTREGER deres interesse i at fremme fri konkurrence inden for lufttrafik og undgå, at luftfartsselskaber indgår aftaler, som har til formål at hindre, begrænse eller forvride konkurrencen,
      SOM KONSTATERER, at Den Europæiske Unions hensigt ikke er at påvirke balancen mellem luftfartsselskaber fra Den Europæiske Union og luftfartsselskaber fra De Forenede Mexicanske Stater eller at ændre eksisterende bilaterale lufttrafikaftalers bestemmelser om trafikrettigheder,
      ER BLEVET ENIGE OM FØLGENDE:
      Artikel 1
      Almindelige bestemmelser
      1.   Når der i de enkelte bilaterale aftaler, der er anført i bilag I, henvises til statsborgere i den EU-medlemsstat, der er part i den pågældende aftale, skal dette forstås således, at der henvises til statsborgere i Den Europæiske Unions medlemsstater.
      2.   Når der i de enkelte bilaterale aftaler, der er anført i bilag I, henvises til luftfartsselskaber fra den EU-medlemsstat, der er part i den pågældende aftale, skal dette forstås således, at der henvises til luftfartsselskaber, som udpeges af den pågældende EU-medlemsstat.
      3.   Denne aftale ændrer visse bestemmelser i eksisterende bilaterale lufttrafikaftaler, der er anført i bilag I, uden at det berører eksisterende trafikrettigheder.
      Artikel 2
      EU-medlemsstaters udpegning af luftfartsselskaber
      1.   Bestemmelserne i stk. 2 og 3 går forud for de tilsvarende bestemmelser i de artikler, der er anført i bilag II, henholdsvis litra a) og litra b), med hensyn til den pågældende EU-medlemsstats udpegning af et luftfartsselskab og De Forenede Mexicanske Staters udstedelse af godkendelser og tilladelser til luftfartsselskabet henholdsvis afvisning, tilbagekaldelse, suspendering og begrænsning af godkendelser og tilladelser til luftfartsselskabet.
      2.   Når De Forenede Mexicanske Stater modtager en udpegning fra en EU-medlemsstat, udsteder den straks de relevante godkendelser og tilladelser, forudsat:

                  a)

                  at luftfartsselskabet er etableret på den udpegende EU-medlemsstats område i overensstemmelse med traktaten om Den Europæiske Unions funktionsmåde og er i besiddelse af en EU-retligt gyldig licens, og

                  b)

                  at den EU-medlemsstat, der står for udstedelsen af »Air Operator's Certificate«, udøver og opretholder en effektiv myndighedskontrol med luftfartsselskabet, og at den relevante luftfartsmyndighed er entydigt identificeret i udpegningen, og

                  c)

                  at luftfartsselskabet ejes og direkte eller i kraft af en ejermajoritet kontrolleres effektivt af medlemsstater i Den Europæiske Union eller statsborgere i sådanne stater eller af andre stater som anført i bilag III eller statsborgere i disse stater.

            3.   De Forenede Mexicanske Stater kan afvise, tilbagekalde, suspendere eller begrænse godkendelserne eller tilladelserne til et luftfartsselskab, som en EU-medlemsstat har udpeget, når en af betingelserne i stk. 2 ikke er overholdt.
      De Forenede Mexicanske Stater udøver sine rettigheder i henhold til dette stykke uden at forskelsbehandle luftfartsselskaber fra Unionen på grundlag af nationalitet.
      Artikel 3
      Sikkerhed
      1.   Stk. 2 i denne artikel supplerer de artikler, der er anført i bilag II, litra c).
      2.   Når en EU-medlemsstat har udpeget et luftfartsselskab, som en anden EU-medlemsstat udøver og opretholder myndighedskontrol med, gælder De Forenede Mexicanske Staters rettigheder efter sikkerhedsbestemmelserne i aftalen mellem den EU-medlemsstat, der har udpeget luftfartsselskabet, og De Forenede Mexicanske Stater også for den pågældende anden EU-medlemsstats vedtagelse, gennemførelse og opretholdelse af sikkerhedskrav og for det pågældende luftfartsselskabs driftstilladelse.
      Artikel 4
      Forenelighed med konkurrencereglerne
      1.   Ingen af de bilaterale aftaler mellem De Forenede Mexicanske Stater og Den Europæiske Unions medlemsstater må:

                  a)

                  tilskynde til, at virksomheder eller sammenslutninger af virksomheder indgår aftaler, træffer beslutninger eller samordner deres praksis således, at konkurrencen hindres, forvrides eller begrænses

                  b)

                  forstærke virkningerne af en eventuel aftale, beslutning eller samordnet praksis, eller

                  c)

                  uddelegere ansvaret for at tage skridt for at hindre, forvride eller begrænse konkurrencen til private erhvervsdrivende.

            2.   Bestemmelser i de i bilag I opførte bilaterale aftaler anvendes ikke, hvis de er i modstrid med stk. 1.
      Artikel 5
      Bilag til aftalen
      Bilagene er en integrerende del af denne aftale.
      Artikel 6
      Revision og ændring
      Parterne kan efter fælles overenskomst til enhver tid skriftligt revidere eller ændre denne aftale. Disse ændringer træder i kraft i overensstemmelse med den fremgangsmåde, der er fastsat i artikel 7, stk. 1, i denne aftale.
      Artikel 7
      Ikrafttræden
      1.   Denne aftale træder i kraft tredive (30) dage fra modtagelsen af parternes sidste skriftlige notifikation, via diplomatiske kanaler, om afslutningen af de interne procedurer, der er nødvendige for aftalens ikrafttrædelse.
      2.   Denne aftale finder anvendelse på de bilaterale aftaler, der er anført i bilag I, litra b), fra de træder i kraft.
      3.   Denne aftale har forrang, såfremt der er forskel mellem bestemmelserne i denne aftale og de i bilag I opførte bilaterale aftaler.
      Artikel 8
      Ophør
      1.   Hvis en af de bilaterale aftaler, der er anført i bilag I, ophører, ophører samtidig alle nærværende aftales bestemmelser vedrørende den pågældende aftale.
      2.   Hvis alle de bilaterale aftaler, der er anført i bilag I, ophører, ophører nærværende aftale samtidig med den sidste af disse aftaler.

         TIL BEKRÆFTELSE HERAF har undertegnede befuldmægtigede underskrevet denne aftale.
         UDFÆRDIGET i Bruxelles den femtende december to tusind og ti i to eksemplarer på bulgarsk, spansk, tjekkisk, dansk, tysk, estisk, græsk, engelsk, fransk, italiensk, lettisk, litauisk, ungarsk, maltesisk, nederlandsk, polsk, portugisisk, rumænsk, slovakisk, slovensk, finsk og svensk, idet hver af disse tekster har samme gyldighed. I tilfælde af uoverensstemmelse går den spanske tekst forud for de andre sprogudgaver.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Съединените мексикански щати
            Por los Estados Unidos Mexicanos
            Za Spojené státy mexické
            For De Forenede Mexicanske Stater
            Für die Vereinigten Mexikanischen Staaten
            Mehhiko Ühendriikide nimel
            Για τις Ηνωμένες Πολιτείες του Μεξικού
            For the United Mexican States
            Pour les Etats-Unis mexicains
            Per gli Stati Uniti messicani
            Meksikas Savienoto Valstu vārdā –
            Meksikos Jungtinių Valstijų vardu
            A Mexikói Egyesült Államok részéről
            Għall-Istati Uniti Messikani
            Voor de Verenigde Mexicaanse Staten
            W imieniu Meksykańskich Stanów Zjednoczonych
            Pelos Estados Unidos Mexicanos
            Pentru Statele Unite Mexicane
            Za Spojené štáty mexické
            Za Združene države mehike
            Meksikon yhdysvaltojen puolesta
            För Mexikos förenta stater

         BILAG I

            LISTE OVER BILATERALE AFTALER, SOM DER HENVISES TIL I DENNE AFTALES ARTIKEL 1

                     a)

                     Lufttrafikaftaler mellem De Forenede Mexicanske Stater og medlemsstater i Den Europæiske Union, som på tidspunktet for denne aftales undertegnelse er indgået og/eller undertegnet:

                                 —

                                 Luftfartsaftale mellem De Forenede Mexicanske Staters regering og den østrigske forbundsregering undertegnet i Wien den 27. marts 1995, i det følgende benævnt »aftalen Mexico-Østrig«.

                                 —

                                 Luftfartsaftale mellem De Forenede Mexicanske Staters regering og Kongeriget Belgiens regering undertegnet i Mexico City den 26. april 1999, i det følgende benævnt »aftalen Mexico-Belgien«.

                                 —

                                 Luftfartsaftale mellem De Forenede Mexicanske Staters regering og Den Tjekkiske Republiks og Den Slovakiske Republiks regering undertegnet i Mexico City den 14. august 1990, i det følgende benævnt »aftalen Mexico-Den Tjekkiske Republik«.

                                 —

                                 Luftfartsaftale mellem De Forenede Mexicanske Staters regering og Republikken Frankrigs regering undertegnet i Paris den 18. maj 1993, ændret ved aftalen om ændring og supplering af luftfartsaftalen mellem De Forenede Mexicanske Staters regering og Republikken Frankrigs regering indgået ved noteveksling dateret i Paris og Mexico City den 13. januar og den 4. februar 2004, i det følgende benævnt »aftalen Mexico-Frankrig«.

                                 —

                                 Luftfartsaftale mellem De Mexicanske Forenede Staters regering og Forbundsrepublikken Tysklands regering undertegnet i Mexico den 8. marts 1967, i det følgende benævnt »aftalen Mexico-Tyskland«.

                                 —

                                 Luftfartsaftale mellem De Forenede Mexicanske Stater og Republikken Italien undertegnet i Mexico City den 23. december 1965, ændret ved aftalen om ændring og supplering af luftfartsaftalen mellem De Forenede Mexicanske Stater og Republikken Italien af 23. december 1965 indgået ved noteveksling dateret i Rom den 2. august og den 7. december 2004, i det følgende benævnt »aftalen Mexico-Italien«.

                                 —

                                 Luftfartsaftale mellem De Forenede Mexicanske Staters regering og Storhertugdømmet Luxembourgs regering undertegnet i Mexico City den 19. marts 1996, i det følgende benævnt »aftalen Mexico-Luxembourg«.

                                 —

                                 Luftfartsaftale mellem De Forenede Mexicanske Staters regering og Kongeriget Nederlandenes regering undertegnet i Mexico City den 6. december 1971, ændret ved aftalen om ændring og supplering af luftfartsaftalen mellem De Forenede Mexicanske Staters regering og Kongeriget Nederlandenes regering indgået ved noteveksling dateret den 24. august 1992, i det følgende benævnt »aftalen Mexico-Nederlandene«.

                                 —

                                 Lufttrafikaftale mellem De Forenede Mexicanske Staters regering og Republikken Polens regering undertegnet i Mexico City den 11. oktober 1990, i det følgende benævnt »aftalen Mexico-Polen«.

                                 —

                                 Aftale mellem den Mexicanske og den portugisiske regering om civil luftfart undertegnet i Lissabon den 22. oktober 1948, i det følgende benævnt »aftalen Mexico-Portugal«.

                                 —

                                 Luftfartsaftale mellem De Forenede Mexicanske Staters regering og Kongeriget Spaniens regering undertegnet i Mexico City den 21. november 1978, i det følgende benævnt »aftalen Mexico-Spanien«.

                                 —

                                 Aftale mellem De Forenede Mexicanske Staters regering og regeringen for Det Forenede Kongerige Storbritannien og Nordirland om lufttrafik undertegnet i Mexico City den 18. november 1988, i det følgende benævnt »aftalen Mexico-UK«.

                     b)

                     Lufttrafikaftaler mellem De Forenede Mexicanske Stater og medlemsstater i Den Europæiske Union, som på tidspunktet for denne aftales undertegnelse endnu ikke er trådt i kraft.

                                 —

                                 Luftfartsaftale mellem De Forenede Mexicanske Stater og Kongeriget Spanien undertegnet i Madrid, Spanien, den 8. april 2003.

         BILAG II

            LISTE OVER ARTIKLER I DE I BILAG I ANFØRTE AFTALER, SOM DER HENVISES TIL I DENNE AFTALES ARTIKEL 2 OG 3

                     a)

                     Medlemsstaters udpegning af luftfartsselskaber:

                                 —

                                 Artikel 3 i aftalen Mexico-Østrig

                                 —

                                 Artikel 3 i aftalen Mexico-Belgien

                                 —

                                 Artikel 3 i aftalen Mexico-Den Tjekkiske Republik

                                 —

                                 Artikel 3 i aftalen Mexico-Frankrig

                                 —

                                 Artikel 3 i aftalen Mexico-Tyskland

                                 —

                                 Artikel 3 i aftalen Mexico-Italien

                                 —

                                 Artikel 3 i aftalen Mexico-Luxembourg

                                 —

                                 Artikel 3 i aftalen Mexico-Nederlandene

                                 —

                                 Artikel 3 i aftalen Mexico-Polen

                                 —

                                 Artikel II i aftalen Mexico-Portugal

                                 —

                                 Artikel 3 i aftalen Mexico-Spanien

                                 —

                                 Artikel 4 i aftalen Mexico-UK.

                     b)

                     Afvisning, tilbagekaldelse, suspension eller begrænsning af godkendelser og tilladelser:

                                 —

                                 Artikel 4 i aftalen Mexico-Østrig

                                 —

                                 Artikel 5 i aftalen Mexico-Belgien

                                 —

                                 Artikel 4 i aftalen Mexico-Den Tjekkiske Republik

                                 —

                                 Artikel 4 i aftalen Mexico-Frankrig

                                 —

                                 Artikel 4, første punktum, i aftalen Mexico-Tyskland

                                 —

                                 Artikel 4 i aftalen Mexico-Italien

                                 —

                                 Artikel 4 i aftalen Mexico-Luxembourg

                                 —

                                 Artikel 4 i aftalen Mexico-Nederlandene

                                 —

                                 Artikel 4 i aftalen Mexico-Polen

                                 —

                                 Artikel VII i aftalen Mexico-Portugal

                                 —

                                 Artikel 4 i aftalen Mexico-Spanien

                                 —

                                 Artikel 5 i aftalen Mexico-UK.

                     c)

                     Sikkerhed

                                 —

                                 Artikel 6 i aftalen Mexico-Østrig

                                 —

                                 Artikel 7 i aftalen Mexico-Belgien

                                 —

                                 Artikel 6 i aftalen Mexico-Den Tjekkiske Republik

                                 —

                                 Artikel 6a i aftalen Mexico-Frankrig

                                 —

                                 Artikel 6a i aftalen Mexico-Italien

                                 —

                                 Artikel 6 i aftalen Mexico-Luxembourg

                                 —

                                 Artikel 6 i aftalen Mexico-Nederlandene

                                 —

                                 Artikel V i aftalen Mexico-Portugal

                                 —

                                 Artikel 8 i aftalen Mexico-UK.

         BILAG III

            LISTE OVER ANDRE STATER, SOM DER HENVISES TIL I DENNE AFTALES ARTIKEL 2

                     a)

                     Republikken Island (i medfør af aftalen om Det Europæiske Økonomiske Samarbejdsområde)

                     b)

                     Fyrstendømmet Liechtenstein (i medfør af aftalen om Det Europæiske Økonomiske Samarbejdsområde)

                     c)

                     Kongeriget Norge (i medfør af aftalen om Det Europæiske Økonomiske Samarbejdsområde)

                     d)

                     Det Schweiziske Forbund (i medfør af aftalen mellem Det Europæiske Fællesskab og Det Schweiziske Forbund om lufttransport).


title: 2011/618/EU: Europa-Parlamentets afgørelse af 10. maj 2011 om decharge for gennemførelsen af budgettet for Det Europæiske Politiakademi for regnskabsåret 2009#Europa-Parlamentets beslutning af 10. maj 2011 med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Politiakademi for regnskabsåret 2009

text:
               27.9.2011

               DA

               Den Europæiske Unions Tidende

               L 250/260

         EUROPA-PARLAMENTETS AFGØRELSE
   af 10. maj 2011
   om decharge for gennemførelsen af budgettet for Det Europæiske Politiakademi for regnskabsåret 2009
   (2011/618/EU)
   EUROPA-PARLAMENTET,

               —

               der henviser til det endelige årsregnskab for Det Europæiske Politiakademi for regnskabsåret 2009,

               —

               der henviser til Revisionsrettens beretning om årsregnskabet for Det Europæiske Politiakademi for regnskabsåret 2009 med akademiets svar (1),

               —

               der henviser til Rådets henstilling af 15. februar 2011 (05892/2011 — C7-0052/2011),

               —

               der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Rådets afgørelse 2005/681/RIA af 20. september 2005 om oprettelse af Det Europæiske Politiakademi (Cepol) (3), særlig artikel 16,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), særlig artikel 94,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget og udtalelse fra Udvalget om Borgernes Rettigheder og Retlige og Indre Anliggender (A7-0150/2011),

               1.

               udsætter sin afgørelse om decharge til direktøren for Det Europæiske Politiakademi for gennemførelsen af akademiets budget for regnskabsåret 2009;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til direktøren for Det Europæiske Politiakademi, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

         Jerzy BUZEK

            Formand

         Klaus WELLE

            Generalsekretær

      (1)  EUT C 338 af 14.12.2010, s. 137.

      (2)  EFT L 248 af 16.9.2002, s. 1.

      (3)  EUT L 256 af 1.10.2005, s. 63.

      (4)  EFT L 357 af 31.12.2002, s. 72.

      EUROPA-PARLAMENTETS BESLUTNING
      af 10. maj 2011
      med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Politiakademi for regnskabsåret 2009
      EUROPA-PARLAMENTET,

                  —

                  der henviser til det endelige årsregnskab for Det Europæiske Politiakademi for regnskabsåret 2009,

                  —

                  der henviser til Revisionsrettens beretning om årsregnskabet for Det Europæiske Politiakademi for regnskabsåret 2009 med akademiets svar (1),

                  —

                  der henviser til Rådets henstilling af 15. februar 2011 (05892/2011 — C7-0052/2011),

                  —

                  der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

                  —

                  der henviser til Rådets afgørelse 2005/681/RIA af 20. september 2005 om oprettelse af Det Europæiske Politiakademi (Cepol) (3), særlig artikel 16,

                  —

                  der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), særlig artikel 94,

                  —

                  der henviser til beretning af 12. juli 2010 fra Det Europæiske Politiakademi om godtgørelse af private udgifter (10/0257/KA),

                  —

                  der henviser til årsberetningen for 2009 fra Generaldirektoratet for Retlige Anliggender, Frihed og Sikkerhed;

                  —

                  der henviser til forretningsordenens artikel 77 og bilag VI,

                  —

                  der henviser til betænkning fra Budgetkontroludvalget og udtalelse fra Udvalget om Borgernes Rettigheder og Retlige og Indre Anliggender (A7-0150/2011),

                  A.

                  der henviser til, at akademiet blev oprettet i 2001, og at det med virkning fra 1. januar 2006 blev omdannet til et fællesskabsorgan som omhandlet i finansforordningens artikel 185 og dermed underlagt rammefinansforordningen for agenturer,

                  B.

                  der henviser til, at Revisionsretten i sine beretninger om akademiets årsregnskab for regnskabsåret 2006 og 2007 afgav en erklæring med forbehold, for så vidt angik de underliggende transaktioners lovlighed og formelle rigtighed med den begrundelse, at udbudsprocedurerne ikke var i overensstemmelse med finansforordningens bestemmelser,

                  C.

                  der henviser til, at Revisionsretten i sin beretning om akademiets årsregnskab for regnskabsåret 2008 føjede en henvisning til specialforhold til sin erklæring om regnskabernes rigtighed uden udtrykkeligt at fremsætte forbehold, og afgav en erklæring med forbehold for så vidt angik de underliggende transaktioners lovlighed og formelle rigtighed,

                  D.

                  der henviser til, at Parlamentet i sin afgørelse af 7. oktober 2010 (5) afviste at give direktøren for Det Europæiske Politiakademi decharge for gennemførelsen af akademiets budget for regnskabsåret 2008,

                  E.

                  der henviser til, at Revisionsretten i sin beretning om akademiets årsregnskab for regnskabsåret 2009 igen afgav en revisionserklæring med forbehold, for så vidt angår de underliggende transaktioners lovlighed og formelle rigtighed,

                  F.

                  der henviser til, at akademiets budget for 2009 var på 8 800 000 EUR mod 8 700 000 EUR for 2008,

         Svagheder i udbudsproceduren

                  1.

                  er foruroliget over akademiets fortsatte tilsidesættelse af finansforordningen, hvad angår bestemmelserne om offentlige indkøb; bemærker navnlig, at et betydeligt beløb ud af akademiets samlede budget indeholder uregelmæssigheder, nemlig

                              —

                              manglende kontrakt eller udbudsprocedure

                              —

                              manglende specificerede udbudsbetingelser

                              —

                              manglende anmodning om eller modtagelse af pristilbud

                              —

                              mangel på økonomiske vurderinger;

                  2.

                  beklager dybt, at der aldrig er foretaget undersøgelser af visse sager, bl.a. de tilfælde hvor udbudsproceduren ikke blev korrekt fulgt, og hvor de indgåede ansættelseskontrakter var ulovlige;

                  3.

                  anerkender, at akademiet omsider har udnævnt en indkøbsansvarlig, og at der ved direktørens afgørelse nr. 002/2010 af 8. juni 2010 er indført en indkøbsmanual med modeller og tjeklister;

                  4.

                  anmoder akademiet om at forelægge Parlamentet en beretning om anvendelsen af indkøbsmanualen i perioden 1. juli 2010 — 1. juli 2011 inden den 31. oktober 2011;

         Overtrædelse af reglerne om udgifter til afholdelse af kurser

                  5.

                  er bekymret over de alvorlige mangler, som Revisionsretten har afdækket, i de gældende administrative og finansielle bestemmelser for udgifter til afholdelse af kurser og seminarer, der tegner sig for en væsentlig del akademiets driftsudgifter; finder det uacceptabelt, at de alvorligste uregelmæssigheder skyldes, at akademiets reviderede finansforordning aldrig trådte i kraft, og at alle de ansættelseskontrakter, som det indgik, derfor var ulovlige; bemærker, at disse kontrakter udløb i 2010 og ikke blev fornyet;

                  6.

                  beklager dybt, at ansættelseskontrakter indgået med visse rådgivere og eksperter (til et samlet beløb anslået til 200 000 EUR, heraf 34 800 EUR for regnskabsåret 2009) var ulovlige, fordi akademiets reviderede finansforordning aldrig trådte i kraft;

                  7.

                  bemærker, at akademiets finansforordning, der blev forelagt Kommissionen med henblik på en udtalelse i 2009, indeholdt to bestemmelser, som Kommissionen ikke udtalte sig positivt om, fordi de ikke blev anset for at være i overensstemmelse med den reviderede rammefinansforordning;

                  8.

                  henstiller, at akademiet for at skabe gennemsigtighed giver direkte adgang til dets detaljerede budget, der bør omfatte en liste over dets kontrakter og indkøbsbeslutninger og offentliggøres på akademiets websted med undtagelse af kontrakter, hvis offentliggørelse er forbundet med en sikkerhedsrisiko; er af den overbevisning, at denne henstilling ikke er i modstrid med princippet om beskyttelse af personlige oplysninger;

         Bevillingsfremførsler

                  9.

                  udtrykker bekymring over, at over 3 800 000 EUR i betalingsbevillinger for 2009, svarende til 43 % af det samlede budget, blev fremført til 2010; er også bekymret over, at 46 % af de bevillinger, der var fremført fra 2008, måtte bortfalde; fremhæver, at denne situation vidner om alvorlige og tilbagevendende svagheder ved programmeringen og overvågningen af budgetgennemførelsen, og at disse forhold er i strid med princippet om etårighed;

                  10.

                  bemærker, at selv om akademiet har fået ny ledelse, blev der tidligere begået fejl, som stadig ikke er blevet udredt; er bekymret over, at akademiets programmering og tilsyn med budgetgennemførelsen for 2009 er præget af mangler;

                  11.

                  bemærker, at i regnskabsåret 2008 måtte 31 % af akademiets samlede budget endnu en gang fremføres, og at i 2007 måtte 41,5 % af akademiets samlede budget fremføres, mens mere end 20 % (500 000 EUR) af akademiets bevillinger, som var fremført fra 2006 bortfaldt;

                  12.

                  glæder sig dog over den kendsgerning, at der siden marts 2010 er blevet afholdt ugentlige finansforvaltningsmøder i akademiet med henblik på at forbedre gennemførelsen af og kontrollen med budgettet; bemærker, at forbedringerne er planlagt til at blive indført i forbindelse med akademiets flerårige aktivitetsplan; anerkender de tiltag, der er gjort i 2010 for at imødegå dette problem; opfordrer akademiet til løbende at informere dechargemyndigheden om sine forbedringer og tiltag;

         Regnskabssystem

                  13.

                  beklager, at Revisionsretten igen i år rapporterede om betydelige forsinkelser og fejl i forbindelse med udarbejdelsen af det foreløbige regnskab for 2009; er især opmærksom på, at der ved udgangen af 2009 var en pukkel af ubehandlede fakturaer til et beløb på i alt 900 000 EUR; bemærker, at denne situation skyldes en utilfredsstillende fordeling af de finansielle beføjelser, svage interne kontrolprocedurer og problemer med at ansætte og holde på ansatte, der er kvalificerede og har erfaring inden for finansiering og regnskabsføring; opfordrer derfor indtrængende akademiet til hurtigst muligt at rette op på dette forhold og oplyse dechargemyndigheden om de trufne foranstaltninger;

                  14.

                  er bekymret over, at akademiet i sit årsregnskab for 2009 angav konsekvenserne af de begåede fejl for de akkumulerede reserver før den 1. januar 2008 til 929 670,27 EUR (10,56 % af dets samlede budget for 2009) og konsekvenserne af fejlene for de akkumulerede reserver fra 2008 til 284 718,77 EUR (3,2 % af det samlede budget for 2009);

         Personaleforvaltning

                  15.

                  udtrykker bekymring over, at Revisionsretten rapporterede om indtil flere svagheder ved personaleudvælgelsesprocedurerne, som risikerer at undergrave disse procedurers gennemsigtighed; fremhæver især, at dokumenteringen af procedurerne var utilstrækkelig; finder det uacceptabelt, at

                              —

                              de tærskler, som ansøgerne skulle nå, sædvanligvis blev fastsat efter, at de var blevet vurderet og sat i præferenceorden

                              —

                              samtalespørgsmålene ofte blev udarbejdet efter gennemgangen af ansøgningerne

                              —

                              dokumenteringen af procedurerne var utilstrækkelig;

                  16.

                  er også betænkelig ved visse fremgangsmåder, der ikke er tilladte i henhold til Den Europæiske Unions personalevedtægt (6), eller som er ulovlige; bemærker især tilfælde, hvor:

                              —

                              det var umuligt at fastslå, om de godtagne ansøgere opfyldte kravene til erhvervserfaringens længde

                              —

                              ansættelsesudvalget udelukkende baserede dets beslutninger på basis af CV'erne

                              —

                              den godtagne ansøger ikke opfyldte minimumskravene til erhvervserfaring

                              —

                              en ansat med ledelsesansvar fik tilladelse til at have bopæl uden for Det Forenede Kongerige og arbejde i akademiets lokaler i Bramshill et mindre antal dage om året med rejseudgifter godtgjort af akademiet;

                  17.

                  beklager dybt, at en ansættelseskontrakt, der blev gennemført under uregelmæssige former, fortsat er i kraft; opfordrer akademiet til at opprioritere løsningen af denne uregelmæssighed;

                  18.

                  undrer sig ikke desto mindre over, hvordan akademiet har i sinde at håndtere de vedvarende spørgsmål om personaleressourcer, især i betragtning af, at akademiets sekretariats placering i Bramshill i betydelig grad hæmmer dets evne til at tiltrække og holde på behørigt kvalificeret personale;

                  19.

                  anerkender dog, at akademiet i 2010 ved direktørens afgørelse nr. 004/2010 indførte en ansættelsesvejledning, hvormed procedurerne blev bragt i overensstemmelse med personalevedtægten; opfordrer derfor akademiet til at holde dechargemyndigheden underrettet om gennemførelsesgraden for denne beslutning;

         Bevillinger anvendt til finansiering af private udgifter

                  20.

                  bemærker, at der efter gentagne henstillinger fra Den Interne Revisionstjeneste (IAS), Revisionsretten og dechargemyndigheden omsider blev foretaget en efterfølgende kontrol, udført af et eksternt firma, af bevillinger anvendt til at finansiere private udgifter;

                  21.

                  anerkender navnlig, at formålet med den eksterne evaluering var at gennemgå de tiltag, akademiet havde gjort for at behandle de spørgsmål, som Revisionsretten havde rejst i forbindelse med dens revision af akademiet i 2007, og at udarbejde en rapport med opregning af de samlede bevillinger anvendt til finansiering af private udgifter og de til dato inddrevne beløb; noterer sig især følgende bemærkninger fra den eksterne revision:

                              (GBP)

                              Udgiftsområde

                              Bevillinger som fremlagt for revisorerne af akademiet

                              Beløb inddrevet af akademiet

                              Transportudgifter

                              9 508

                              7 421

                              Akademiets bilpark, løbende udgifter

                              14 783

                              13 916

                              Møbelindkøb

                              14 788

                              500

                              Mobiltelefonudgifter

                              3 721

                              3 721

                                 SAMLET BELØB

                                 42 800

                                 25 558

                  22.

                  bemærker, at de tal, der stod til rådighed og er anført i beretning 10/0257/KA om godtgørelse af private udgifter, ligger langt under de ovennævnte tal, som fremgår af den eksterne revisionsberetning;

                  23.

                  beklager dybt, at som følge af den tid, der var gået, og svaghederne i akademiets forvaltning, overvågning og rapportering i tiden op til 2007-revisionen, kunne den eksterne revisor ikke bekræfte dette samlede tal for omfanget af uregelmæssigt anvendte bevillinger; bemærker derfor, at den eksterne revisor som følge heraf fandt det vigtigere at koncentrere revisionen om de inddrivelser, der var foretaget, såvel som potentialet for yderligere inddrivelser;

                  24.

                  anerkender den eksterne revisionsberetnings konklusion om, at der ikke er nogen reel mulighed for yderligere inddrivelser; bemærker således, at

                              —

                              der kun indkom 500 GBP ved salget af møbler

                              —

                              akademiet ikke har ret til at kræve af ansatte, der har benyttet frivillige transportordninger, at de efterfølgende bidrager til at dække akademiets transportudgifter; bemærker endvidere, at i henhold til artikel 85 i personalevedtægten kan beløb kun inddrives fra en ansat, hvis vedkommende var bekendt med udbetalingens uregelmæssighed, eller denne uregelmæssighed var så åbenlys, at vedkommende ikke kunne have været uvidende om det;

                  25.

                  understreger, at Revisionsretten allerede i sin særlige årsberetning for 2007 påpegede, at revisorerne ikke havde kunnet gennemgå alle betalinger i 2007, eftersom det ikke havde været muligt at opgøre, hverken hvor stort et beløb der uregelmæssigt var blevet anvendt til private formål, eller hvor mange forskellige typer private udgifter der var blevet afholdt;

                  26.

                  understreger endnu en gang, at den tidligere direktør bærer ansvaret for de ovennævnte mangler og uregelmæssigheder; henviser i denne forbindelse til sin beslutning af 7. oktober 2010 med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Politiakademi for regnskabsåret 2008 (7);

                  27.

                  fremhæver især følgende undersøgelsesresultater, fremlagt af det tjekkiske formandskab den 18. maj 2009:

                              —

                              dårlig ledelse af akademiet: i forbindelse med IAS' konklusioner tilbød Kommissionen bistand til akademiet, men direktøren rettede på intet tidspunkt henvendelse til Generaldirektoratet for Frihed, Sikkerhed og Retfærdighed eller Generaldirektoratet for Budget

                              —

                              kommunikation inden for sekretariatet: manglende kommunikation og tillid mellem direktøren og personalet førte til vedvarende konflikter

                              —

                              manglende gennemsigtighed: i stedet for at identificere problemerne og rådføre sig med bestyrelsen eller Kommissionen undlod direktøren at videregive de pågældende oplysninger, som efterfølgende kom frem i vilkårlige sammenhænge

                              —

                              direktørens forpligtelse til at referere til akademiets bestyrelse: direktøren respekterede ikke bestyrelsens afgørelser;

                  28.

                  bemærker, at ansvaret vedrørende bevillinger anvendt til finansiering af private udgifter er blevet klart placeret; beklager derfor dybt, at akademiets bestyrelse for at undgå at skade akademiets image ikke håndterede den tidligere direktørs ledelsesmæssige fejl på en hensigtsmæssig måde; finder det uacceptabelt, at bestyrelsen besluttede ikke at træffe disciplinære sanktioner fortrinsvis på grund af muligheden for, at den tidligere direktør ville tage retslige skridt;

                  29.

                  er derfor fortsat af den mening, at akademiets bestyrelse skal holdes ansvarlig, og foreslår, at der foretages ændringer, så denne situation ikke gentager sig i fremtiden; opfordrer igen til, at Kommissionens position i bestyrelsen tages op til revision med henblik på at give den stemmeret;

         Intern revision

                  30.

                  glæder sig over akademiets initiativ til at forelægge dechargemyndigheden den endelige evalueringsrapport fra IAS om gennemførelsen af den flerårige plan for akademiet for 2010-2014; ser dette initiativ som et udtryk for åbenhed og bedste praksis og opfordrer alle andre agenturer til at følge dette eksempel;

                  31.

                  anerkender, at akademiet efter anbefaling fra IAS, Revisionsretten og dechargemyndigheden ved direktørens beslutning nr. 010/2010 af 21. juni 2010 omsider har indført en ny procedure for registrering af undtagelser; opfordrer nu akademiet til at holde dechargemyndigheden underrettet om gennemførelsesgraden for denne beslutning;

                  32.

                  bemærker, at dechargen for gennemførelsen af akademiets budget i yderligere omfang bør baseres på akademiets resultater i løbet af året;

         Akademiets flerårige plan for 2010-2014

                  33.

                  bemærker, at den flerårige plan (MAP) efter anmodning fra dechargemyndigheden, omsider blev godkendt af akademiets bestyrelse i maj 2010; bemærker også, at 19 ud af 44 milepæle var nået ved slutningen af september 2010, mens 18 milepæle skred planmæssigt frem i forhold til de planlagte tidsplaner, og 7 milepæle endnu afventer påbegyndelse;

                  34.

                  er bekymret over, at IAS i sin endelige evalueringsrapport om gennemførelsen af akademiets MAP for 2010-2014 påpegede en mangel på klarhed i redegørelserne for nogle af planens punkter og overlapninger mellem visse af dens milepæle; understreger derfor, at rapporteringen om fremskridt ikke altid er nøjagtig nok til, at det er muligt at forstå, hvad de enkelte milepæle indebærer af konkrete tiltag, hvilket gør det vanskeligt at vurdere den samlede, overordnede status for de relaterede tiltag;

                  35.

                  anmoder derfor indtrængende akademiet om:

                              —

                              hvad angår MAP 2/milepæl 7 »Cepols interne kontrolstandarder«, at indføre det nye sæt af 16 interne kontrolstandarder til forenkling af de oprindelige 24

                              —

                              hvad angår MAP 3/milepæl 4 »evaluering af effektivitet, sekretariatets arbejdsresultater og dets lederskab og forvaltning«, at redegøre for status for resultattavlen, der er beregnet til at måle akademiets arbejdsresultater og den årlige personaleevalueringsrunde

                              —

                              hvad angår MAP 4/milepæl 1, »gennemgang af finans- og regnskabskredsløb«, at være mere specifik vedrørende den planlagte, fremtidige udvikling af de finansielle procedurer ved at redegøre for resultaterne af gennemgangen, navnlig de vigtigste anbefalinger, som akademiet planlægger at efterkomme for at fremme effektive finansielle procedurer, herunder kontroller

                              —

                              hvad angår MAP 5/milepæl 2, »udvidet forudgående og efterfølgende verificeringskapacitet«, at forklare de større ændringer i de forudgående verifikationer, som enten allerede gennemføres eller endnu er under udarbejdelse, såvel som planerne for efterfølgende kontrol af tilskud

                              —

                              hvad angår MAP 10/milepæl 1, »mindre afhængighed af midlertidigt personale«, at udarbejde en politik for benyttelsen af midlertidigt personale

                              —

                              hvad angår MAP 11, »forbedring og kvalitetsudvikling af personaleforvaltningen«, at redegøre for anvendeligheden og de forventede fordele ved akademiets nye, planlagte personaleforvaltningsmetode, herunder hvilken virkning den kan få for akademiets yderligere behov for personaleressourcer

                        og opfordrer på baggrund heraf akademiet og dets bestyrelse til senest den 30. juni 2011 at underrette dechargemyndigheden om de tiltag og forbedringer, det har foretaget med hensyn til alle disse spørgsmål;

                  36.

                  tager notits af akademiets svar om, at såfremt det efter en intern undersøgelse kan konkluderes, at der kan placeres et personligt ansvar, vil akademiet med sikkerhed træffe de nødvendige foranstaltninger i overensstemmelse med de gældende bestemmelser; anmoder akademiet om at underrette dechargemyndigheden om gennemførelsen af den interne undersøgelse;

                  37.

                  opfordrer Revisionsretten til at foretage en specifik revision, der skal undersøge gennemførelsen af akademiets handlingsplan;

                  38.

                  minder om, at fremgangen i akademiets gennemførelse af MAP fortrinsvis er knyttet til dets evne til at finde og holde på kvalificerede medarbejdere, der har erfaring med økonomi og bogføring;

         Strukturelle underskud

                  39.

                  tager den udtalelse til efterretning, som er fremsat i Generaldirektoratet for Retlige Anliggender, Frihed og Sikkerheds årsberetning fra 2009 om akademiets strukturelle problemer; sætter atter spørgsmålstegn ved akademiets evne til at overvinde følgende problemer:

                              —

                              den manglende efterlevelse af EU's komplekse finansforordninger og personalevedtægter på baggrund af akademiets begrænsede opdrag og dets deraf følgende beskedne størrelse

                              —

                              placeringen af akademiets sekretariat i Bramshill, ca. 70 km fra London, der er en ulempe, blandt andet hvad angår rekruttering og offentlige transportmuligheder

                              —

                              akademiets ledelsesudgifter, der er voldsomt store i forhold til dets aktiviteter, idet akademiet i 2009 kun havde 28 medarbejdere, men 27 bestyrelsesmedlemmer;

                  40.

                  bemærker, at akademiet og Europol er to EU-organer, der udvikler sig inden for lignende områder og udfører gensidigt supplerende aktiviteter; mener, at unødvendige yderligere udgifter ville kunne undgås, hvis disse aktiviteter blev samlet under et fælles agentur; minder om, at Unionens budget er baseret på forsvarlig økonomisk forvaltning, hvilket forudsætter, at midlerne bruges på relevant, virkningsfuld og effektiv vis, og at der tages behørige skridt over for unødvendige udgifter;

                              a.

                              henstiller derfor, at akademiet inkorporeres i Europol i den nærmeste fremtid; er overbevist om, at en sådan inkorporering vil give sig udslag i bedre rationalisering og udgiftseffektivitet; er overbevist om, at omkostningerne ved fortsat at holde akademiet og Europol adskilte vil blive højere end ved en inkorporering; glæder sig derfor over Kommissionens forslag om, at Europol overtager akademiets uddannelsesopgaver; beklager, at medlemsstaterne afviste dette forslag, og opfordrer til en revurdering;

                              b.

                              har tiltro til, at en inkorporering af akademiet i Europol vil være til gavn for de aktiviteter, der på nuværende tidspunkt udføres af de to agenturer; er overbevist om, at en inkorporering ikke blot vil skabe konkrete løsninger på akademiets ovennævnte strukturelle og kroniske problemer, men også vil sætte akademiet i stand til at drage direkte fordel af Europols ekspertise vedrørende international organiseret kriminalitet og terrorisme med henblik på at varetage dets opdrag om at uddanne ledende politipersonale; er overbevist om, at Europol via inkorporeringen vil få gavn af akademiets netværk såvel som uddannelsesekspertise og vil drage fordel af at have en enhed til stede, der udelukkende er fokuseret på uddannelsesmæssige forhold;

                              c.

                              gentager sin anmodning til Kommissionen om inden den 1. september 2011 at afsøge muligheden for at knytte akademiet til Europol som en konkret løsning på akademiets strukturelle og kroniske problemer; opfordrer Rådet og Kommissionen til at forelægge Parlamentet en rapport om inkorporering af akademiet i Europol ved udgangen af 2011;

                  41.

                  henviser med hensyn til de øvrige bemærkninger, der ledsager dechargeafgørelsen, og som er af horisontal karakter, til sin beslutning af 10. maj 2011 (8) om agenturerne: resultater, økonomisk forvaltning og kontrol.

         (1)  EUT C 338 af 14.12.2010, s. 137.

         (2)  EFT L 248 af 16.9.2002, s. 1.

         (3)  EUT L 256 af 1.10.2005, s. 63.

         (4)  EFT L 357 af 31.12.2002, s. 72.

         (5)  EUT L 320 af 7.12.2010, s. 11.

         (6)  EFT L 56 af 4.3.1968, s. 1.

         (7)  EUT L 320 af 7.12.2010, s. 12.

         (8)  Vedtagne tekster, P7_TA(2011)0163 (Se side 269 i denne EUT).